Ritratt ta' Callum Hill fuq Unsplash .td_uid_2_60cd897068030_rand.td-a-rec-img{text-align:left}.td_uid_2_60cd897068030_rand.td-a-rec-img img{margin:0 auto 0 0} Dan l-aħħar kont fuq lant tax-xogħol partikolari u bqajt impressjonat bil-fatt li ftit li xejn kien hemm attività għaddejja. Meta kont qed nitkellem mal-propjetarju stqarr miegħi li kien qed isib problema għax il-ftit ħaddiema li kien qed jimpjega kienu qed jitilqu wara ftit. Bil-Malti għandna l-espressjoni li ma kinux qed isaddu. Mill-esperjenza tiegħi fil-kamp trejdunjonistiku nista' ngħid li dan mhux xi każ iżolat. Forsi jkun hemm min jgħid li l-ħaddiema jagħmlu din l-għażla biex itejbu l-kundizzjonijiet tax-xogħol tagħhom. Madankollu, hemm każi fejn anki ħaddiema b'sengħa partikolari li kellhom ħlas ġust iddeċidew li jitilqu. X'inhu jiġri? Din il-mistoqsija qed nagħmilha fl-isfond tal-fatt li l-Gvern jinsab fil-proċess li jfassal politika ġdida tal-impjiegi – active labour market policy . Meta staqsejt lil dan l-imprenditur għaliex kien qed jitlef il-ħaddiema, it-tweġiba li ngħatajt kienet li ħafna minnhom jitilqu hekk kif ikollhom l-opportunità ta' impjieg mal-Gvern speċjalment permezz ta' xi skema. Dawn l-iskemi b'fondi tal-UE nħolqu biex min ikun ilu jirreġistra għal ċertu żmien, itejjeb il-ħiliet tiegħu u fl-istess ħin jinqata' minn fuq ir-reġistru tal-qgħad. Il-ħsieb qatt ma kienet l-intenzjoni li dawn jipprovdu postijiet tax-xogħol permanenti, jew li tinħoloq kategorija ta' ħaddiema li minflok ikunu jiddependu fuq is-servizzi soċjali biss, ikunu jiddependu fuq din l-iskema. Dan qed ngħidu għax anki l-Uffiċċju tal-Awditur Ġenerali fl-2019 kien esprima tħassib fuq diversi fronti. Fost affarijiet oħra kien innota li l-parteċipanti f'dawn l-iskemi ftit li xejn kienu qed jieħdu taħriġ li kien mistenni u għalhekk dawn ma kinux qed itejbu l-ħiliet tagħhom. L-Awditur Ġenerali kien esprima wkoll tħassib fuq il-mod li bih kien qed jitkejjel is-suċċess ta' dawn l-iskemi. Agħar minn hekk kien ġie innotat li bil-mod li qed jitħaddmu dawn l-iskemi kienet se tinħoloq sitwazzjoni li minflok mezz biex jitjiebu l-ħiliet ta' dawk li qed jirreġistraw, kienu biss mezz biex jinqatgħu n-nies minn fuq ir-reġistru tal-qgħad. B'dan il-mod minflok tingħata l-qasba biex titgħallem tistad, tingħata l-ħuta mill-ewwel. Il-biża' tiegħi hi li l-iskemi tal-Gvern, mhux qed jintużaw għall-iskop ewlieni tagħhom – dak li joffru għajnuna lil dawk li għandhom diffikultà jsibu xogħol – iżda bħala mezz biex eluf ta' ħaddiema jiddaħħlu mal-Gvern imma fl-istess ħin ma jkunux jidhru fuq il-kotba tiegħu. Imma fil-verità kemm huma produttivi dawn ix-xogħlijiet? X'miżuri qed jittieħdu biex inkunu ċerti li ħaddiema f'dawn l-iskemi qed jagħtu l-ġurnata tagħhom u mhux kif isir ċertu ħin jitilqu biex jagħmlu xogħol ieħor fl-ekonomija s-sewda? Qed ngħid dan għax ma jagħmilx sens li f'sitwazzjoni fejn ċertu snajja' huma meħtieġa daqs il-ħobż u hawn min lest iħallas tajjeb, xorta mhux qed jinstabu l-ħaddiema. Spiċċajna f'sitwazzjoni li qed nitilfu mastrudaxxi, kaħħala, bennejja u electricians għax qed jittieħdu minn dawn l-iskemi. Ir-riżultat hu li qed ikollna niddependu fuq ħaddiema barranin. Fi kliem ieħor qed noħolqu domanda artifiċjali. X'jiswa li l-pajjiż jaħdem biex joħloq opportunitajiet ta' taħriġ f'oqsma vokazzjonali permezz tal-Kulleġġ Malti għall-Arti x-Xjenza u t-Teknoloġija jekk fl-istess ħin qed nibagħtu messaġġ li bl-iskemi jaqbillek aktar? Żgur li ma kienx dan il-ħsieb wara dawn il-programmi tal-UE. .td_uid_3_60cd897068260_rand.td-a-rec-img{text-align:left}.td_uid_3_60cd897068260_rand.td-a-rec-img img{margin:0 auto 0 0}